ΓΡΑΠΤΗ ΕΡΩΤΗΣΗ P-3277/97

υποβολή: Elly Plooij-van Gorsel (ELDR) προς την Επιτροπή

(13 Οκτωβρίου 1997)

Θέμα: Συμπληρωματικοί δασμοί εις βάρος ευρωπαίων εισαγωγέων υφασμάτων από το Μπαγκλαντές

Στο πλαίσιο του ΣΓΠ οι εισαγωγές από το Μπαγκλαντές με πιστοποιητικά προελεύσεως επιτρέπονται υπό ευνοϊκότερους όρους στην ευρωπαϊκή αγορά.

Αποδείχθηκε ότι όχι όλα τα χορηγηθέντα από τις αρχές πιστοποιητικά έχουν εκδοθεί δικαολογημένως. Για το λόγο αυτό το Μπαγκλαντές ακύρωσε με αναδρομική ισχύ 15000 πιστοποιητικά προελεύσεως, κατόπιν αιτήσεως της Επιτροπής. Η Επιτροπή επιθυμεί να επιβάλει συμπληρωματικούς εισαγωγικούς δασμούς για εισαγωγές που πραγματοποιήθηκαν κατά την περίοδο 94-96. Έτσι πολυάριθμοι ευρωπαίοι εισαγωγείς θα αντιμετωπίσουν μεγάλα οικονομικά προβλήματα.

1. Είναι της άποψης η Επιτροπή ότι οι αρχές του Μπαγκλαντές είναι επαρκώς ενημερωμένες για την σύνταξη πιστοποιητικών προελεύσεως; Εάν όχι, έχει άραγε προσφέρει η Επιτροπή αρκετή βοήθεια για την ορθή σύνταξή τους;

2. Από πότε είναι ενήμερη η Επιτροπή για τα τεχνικά προβλήματα σχετικά με τα πιστοποιητικά; Ενημέρωσε τότε αμέσως τους εισαγωγείς για την ύπαρξη των προβλημάτων αυτών;

3. Εάν όχι, για ποιο λόγο; Αναμένει άραγε η Επιτροπή από τους εισαγωγείς να ελέγχουν οι ίδιοι κατά πόσο είναι έγκυρα επίσημα πιστοποιητικά προελεύσεως που εκδίδονται από τις αρχές; Εάν ναι, με ποιον τρόπο μπορούν οι επιχειρηματίες να ελέγχουν;

4. Πιστεύει άραγε η Επιτροπή ότι δικαιολογείται η επιβολή συμπληρωματικών δασμών υπό το φως των άκυρων επισήμων πιστοποιητικών; Εάν ναι, θεωρεί η Επιτροπή ότι είναι δίκαιο τρία χρόνια μετά από την εισαγωγή να επιβάλει συμπληρωματικούς δασμούς;

5. Με ποιον τρόπο προτίθεται η Επιτροπή να αποφεύγει στο μέλλον παρόμοια προβλήματα;

Συμπληρωματική απάντηση

του κ.Monti εξ ονόματος της Επιτροπής

(11 Ιουνίου 1998)

1. Η Επιτροπή θεωρεί ότι οι αρχές του Μπαγκλαντές ήταν επαρκώς πληροφορημένες για την κοινοτική ρύθμιση σχετικά με τα πιστοποιητικά καταγωγής. Τα βασικά κριτήρια όσον αφορά την απόκτηση της καταγωγής, την έκδοση και την εκτίμηση της ισχύος αυτών των πιστοποιητικών έχουν παραμείνει τα ίδια εδώ και είκοσι χρόνια. Είναι ευρέως γνωστά στους σχετικούς επίσημους ή οικονομικούς κύκλους, στο εσωτερικό ή στο εξωτερικό της Κοινότητας.

Κατά τις προηγούμενες συνατήσεις (ήδη από το 1994) με τους αντιπροσώπους της Επιτροπής, οι αρμόδιες αρχές για την έκδοση πιστοποιητικών καταγωγής καθώς και οι εξαγωγές του Μπαγκλαντές ήταν ευαισθητοποιημένοι στις απαιτήσεις αυτής της ρύθμισης.

Επίσης, βάσει της διοικητικής συνεργασίας που προβλέπεται από την εν λόγω ρύθμιση, οι τελωνειακές αρχές των κρατών μελών έχουν τακτικές επαφές με τις αρμόδιες αρχές αυτής της χώρας, όταν τους ζητούν τον έλεγχο ορισμένων από αυτά τα πιστοποιητικά; και αποδεικνύεται ότι, πολύ συχνά, παρόμοιες αιτήσεις ελέγχου συνοδεύονται από την ακριβή αναφορά στη ρύθμιση που πρέπει να εφαρμόζεται.

Η επίσημη αντιπροσωπεία της Επιτροπής σάυτήν τη χώρα είχε πληροφορήσει και είχε θέσει στη διάθεση των αρχών και των οικονομικών κύκλων, το νέο σύστημα των γενικευμένων προτιμήσεων από την έναρξη της ισχύος του, το 1995, το οποίο χρησιμεύει σαν νομικό πλαίσιο για τις εν λόγω εισαγωγές, με όλη την απαραίτητη τεκμηρίωση συγχρόνως για τις διοικήσεις και τους εξαγωγείς του Μπαγκλαντές; μόνο, το Νοέμβριο του 1996, κατά την εν λόγω αποστολή έρευνας ανακοινώθηκε ότι οι τελευταίοι εξέφρασαν το ενδιαφέρον τους γιάυτή τη δυνατότητα πληροφόρησης που τους είχε προταθεί.

Τέλος, έχουν διοργανωθεί δύο σεμινάρια το 1995 στις Βρυξέλλες από την Επιτροπή, με την έναρξη της ισχύος του νέου αυτού καθεστώτος; ένα από αυτά τα σεμινάρια αφορούσε αποκλειστικά το θέμα των κανόνων καταγωγής και προοριζόταν για τους εκπροσώπους των αρχών των δικαιούχων χωρών.

Κατά συνέπεια, το επιχείρημα της μη γνώσης αυτής της ρύθμισης δεν φαίνεται να είναι ιδιαίτερα κατηγορηματικό.

2. Το μέγεθος των δυσλειτουργιών σχετικά με το θέμα αυτό αποκαλύφθηκε από την Επιτροπή τον Νοέμβριο/Δεκέμβριο του 1996, κατά τη διάρκεια αποστολής κοινοτικής έρευνας που πραγματοποιήθηκε επιτόπου με τους αντιπροσώπους πολλών κρατών μελών; η έρευνα αυτή επιβεβαίωσε τις υποψίες που είχαν μερικά από αυτά, που είχαν πληροφορήσει την Επιτροπή το 1996. Επίσης, ήδη από το Δεκέμβριο του 1996, τα κράτη μέλη είχαν πληροφορηθεί τα αποτελέσματα αυτής της έρευνας και τους είχε ζητηθεί να λάβουν κάθε χρήσιμο μέτρο για να εγγυηθούν τη λήψη των δασμών που θα προέκυπταν από αυτές τις διαπιστώσεις.

Μόνο την άνοιξη του 1997, όταν τα αποτελέσματα της έρευνας ήταν επαρκώς αποδεικτικά, η Επιτροπή δημοσίευσε πληροφόρηση στους εισαγωγείς στην Επίσημη Εφημερίδα.

3. Η κοινοτική τελωνειακή νομοθεσία, η οποία έχει καθιερωθεί και δεν έχει αλλάξει από εικοσαετίας και πλέον, προβλέπει ότι το καθήκον της απόδειξης της καταγωγής το αναλαμβάνουν οι εισαγωγείς και ότι η ισχύς του πιστοποιητικού καταγωγής πρέπει να αποδεικνύεται στις κοινοτικές τελωνειακές αρχές. Η αρχή αυτή αποτελεί το αντικείμενο διαρκούς νομολογίας του Δικαστηρίου.

Πρέπει να διευκρινιστεί ότι αυτή η νομική υποχρέωση είναι τελείως λογική στο μέτρο που, εάν η αίτηση για την απολαυή μιας δασμολογικής προτίμησης υπόκειται σάυτές τις προϋποθέσεις καταγωγής, οι περισσότεροι από τους εισαγωγείς επιβεβαιώνουν από τους προμηθευτές τους, για φανερούς λόγους, όσο εμπορικούς όσο και βιομηχανικούς, την ποιότητα των προϊόντων τους και, συνεπώς, την καταγωγή των υλικών της σύνθεσής τους.

Γενικά, υπενθυμίζεται ότι στο πλαίσιο μιας αυστηρής επικουρικότητας, η λειτουργική διαχείριση αυτών των πιστοποιητικών πραγματοποιείται κατά τις εισαγωγές στην Κοινότητα και ότι οι έλεγχοι γίνονται υπό την αποκλειστική ευθύνη των τελωνειακών διοικήσεων των κρατών μελών.

4. Η είσπραξη αυτών των τελωνειακών δασμών δικαιολογείται διότι οι ευσυνείδητοι εισαγωγείς, οι ευρωπαίοι παραγωγοί και οι πολίτες γενικά υπομένουν ολοένα και λιγότερο τις παράνομες καταστάσεις ανταγωνισμού και τις απάτες που στιγματίζουν τις κοινοτικές ρυθμίσεις. Η Επιτροπή δεν μπορεί παρά να είναι ευαισθητοποιημένη στα επιχειρήματα αυτά που συμφωνούν με τον παραδοσιακό της ρόλο του θεματοφύλακα των συνθηκών και, συνεπώς, του κοινοτικού τελωνειακού δικαίου που απορρέει από αυτές.

Η προθεσμία των τριών ετών είναι αυτή που ορίζεται από τον κοινοτικό τελωνειακό κώδικα που ενέκρινε το Συμβούλιο και που πρέπει να εφαρμόζεται από τα κράτη μέλη. Η προθεσμία αυτή είναι τελείως σύμφωνη με τις παραδοσιακές πρακτικές όσον αφορά την παραγραφή τελωνειακού και φορολογικού χρέους.

5. Η Επιτροπή δεν προτίθεται να παραμείνει άπρακτη όσον αφορά το μέγεθος αυτών των προβλημάτων τελωνειακής απάτης; το έχει δείξει και σε άλλες περιστάσεις. Περιμένει απλώς να τηρηθεί για τις προηγούμενες καταστάσεις ο δασμός που εφαρμόζεται τώρα, για να μη θιγεί με την αναδρομικότητα η αρχή της νομικής κατοχύρωσης; για το μέλλον, η Επιτροπή προτείνει, μέσω της ανακοίνωσης της στο Συμβούλιο και στο Κοινοβούλιο όσον αφορά τη διαχείριση των προτιμησιακών δασμολογικών καθεστώτων(1) ένα πρόγραμμα ανανέωσης της διαχείρισης αυτών των καθεστώτων, όπου το θέμα των πιστοποιητικών καταγωγής και τα προβλήματα που συναντώνται από τους εισαγωγείς εκτιμώνται στο ευρύτερο πολιτικό πλαίσιο ανανέωσης των πρακτικών διαχείρισης αυτών των προτιμησιακών καθεστώτων.

(1) COM(97)402 τελικό.